Eitt stærsta viðhaldsverkefni í byggingariðnaði á Akranesi í sumar verða lagfæringar og málun á gamla HB húsinu . Byrjað var að byggja húsið snemma á síðustu öld úr hnausþykkum veggjum og síðan byggt við það og breytingar gerðar á húsinu nokkrum sinnum fram eftir öldinni . Byrjað er að hreinsa málninguna sem er í nokkrum lögum af húsinu og hver áletrunin af annarri farin að koma í ljós . Skilti sem merktu hinar ýmsu deildir stórtækrar atvinnustarfsemi Haraldar Böðvarssonar . Núna eru til dæmis komin í ljós skilti fyrir verslun og útgerð og fleiri eiga eftir að sýna sig , en margar áletranir með stórum stöfum voru á húsinu hringinn um kring , skilti eins og áletrunin „ vönduð viðskipti “ en að margra áliti stóð Haraldur Böðvarsson alla tíð við þau orð . Það er Hermann Hermannsson málarameistari á Akranesi sem stjórnar verkinu en HB Grandi nýtir sinn mannskap að drjúgum hluta til verksins . Til viðbótar voru svo ráðnir nokkrir strákar í sumarvinnu við að hreinsa og mála . Þessa dagana er verið að hreinsa af boganum við innganginn í húsið , en sá hluti hússins var endurbyggður 1950 og þarna var áður kæligeymsla sem byggð var 1910 og tilheyrði elsta hluta hússins . Haraldur Sturlaugsson barnabarn HB hefur kallað þessa kæligeymslu fyrsta ísskáp Skagamanna . Hermann málarameistari segir mikið verk að mála húsið , ekki síst undirvinnuna . Eftir að búið verður að hreinsa alla lausa málningu af og þrífa veggina vel með vatni og sköfum verða þeir sprungufylltir og allt ytra byrðið „ filterað “ eins og Hermann kallar það . Þá er þunnu viðgerðarefni smurt á veggina líkt og fínpússningin var framkvæmd af múrurum hér áður fyrr , en nú eru komin þessi fínu múrviðgerðarefni sem málararnir meðhöndla eins og spartl . Aðspurður hvernig HB húsið verði svo á litinn að lokinni þessari trakteringu , segir Hermann að ekki sé enn búið að ákveða litinn , en það myndi koma sér mjög á óvart ef hann yrði mikið frábrugðinn rauða litnum sem elstu menn muna á HB húsunum .